ለጨርቃ ጨርቅ ኢንዱስትሪው ጠንቃቃዎቹ ሴቶች
በተንጣለለው የቦሌ ለሚ ኢንዱስትሪ ፓርክ ግቢ ግራና ቀኝ በርካታ አውቶብሶች ተኮልኩለው ይታያሉ። አውቶብሶቹን ላስተዋለ የአገር አቋራጭ መናኸሪያ እንጂ ለአንድ ፋብሪካ ሰራተኞች የትራንስፖርት አገልግሎት ለመስጠት የተሰለፉ አይመስሉም። የቅጥር ግቢውን ስፋት እንዲሁም ፅዳቱን አለማድነቅ ያዳግታል። በንፅህና የተያዙት ህንፃዎቹ እና የፋብሪካ ሼዶቹ ይማርካሉ።በጥንድና በተናጠል የፋብሪካ ሼዶቹን ግድግዳ ጥላ አድርገው የተቀመጡ ወጣት ሴቶች፤ በወረቀት ላይ የተነደፉትን የተለያዩ ቅርፆች ይቆራርጣሉ። ወጣቶቹ አንገታቸውን አቀርቅረው የሚያደርጉት የተግባር ልምምድ ለሥራው ያላቸውን ጉጉትና ጥንቃቄ ለመገመት አያዳግትም። እንዲህ ዓይነቱን የተግባር ልምምድ አልፈው ወደ ሥራው ከተቀላቀሉ ወጣት ሴቶች መካከል አንዷ ወጣት መሰረት ጂፋሬ ናት። መሰረት፤ በቦሌ ለሚ ኢንዱስትሪ ፓርክ ውስጥ በሚገኘው ኬ ኢ አይ ኢንዱስትሪያል ኢንጂነሪንግ ጋርመንት በልብስ ስፌት ሙያ ተቀጥራ መስራት ከጀመረች ሶስት ዓመታትን አስቆጥራለች። በሶስት ዓመታት ውስጥ በየዓመቱ የደመወዝ ማስተካከያ ቢኖርም ካላት የሥራ ልምድ አንፃር ክፍያው በቂ አለመሆኑን ትገልፃለች። ካምፓኒዎቹ የትራንስፖርት አገልግሎት እና በየቀኑ ቁርስ እና ምሳ ለሠራተኞቹ ማቅረብ መቻላቸው መልካም አጋጣሚ እንደሆነ የምትናገረው መሰረት፤ ከምትኖርበት ጎሮ አካባቢ ወደ ኢንዱስትሪ ፓርኩ ያለምንም እንግልትና ውጣ ውረድ በተዘጋጀላቸው የትራንስፖርት አገልግሎት መጓጓዝ መቻሏ ሊበረታታ የሚገባ መሆኑን ትናገራለች፡፡ የትራንስፖርት አገልግሎት መኖሩ ለሥራው ቅልጥፍና ጠቃሚ ከመሆኑም በላይ ለሰራተኞቹም እንዲሁ ኢኮኖሚያዊና ማህበራዊ ጠቀሜታው የጎላ መሆኑን ታብራራለች። ሌላኛዋ ወጣት አይናለም ተሰማ፤ በዚሁ ጋርመንት በልብስ ስፌት ሙያ ተቀጥራ ትሰራለች። አይናለም፤ ራሷን ማስተዳደር በመቻሏ ደስተኛ እንደሆነች በመግለፅ፤ ከዚህ በፊት ስትሰራ ከነበረችበት ቦታ የተሻለ መሆኑን ትናገራለች። አይናለም፤ በአሁኑ ወቅት ማልዶ ወደ ሥራ ገበታ ለመድረስ ያለውን የትራንስፖርት ፈተና “ታክሲ አገኛለሁ አላገኝም ብዬ አልጨናነቅም፤ የታክሲ ወረፋ አልይዝም” ካለች በኋላ፤ ካምፓኒው የትራንስፖርት አገልግሎት ማቅረቡ ለሥራውም ሆነ ለሰራተኞቹ መልካም መሆኑን አብራርታለች። በቦሌ ለሚ ኢንዱስትሪ ፓርክ የአሰራርና ፋይናንስ አገልግሎት ኃላፊ አቶ ሲሳይ አስፋው እንደገለፁት፤ በኢንዱስትሪ ፓርክ ውስጥ 20 ሼዶች ያሏቸው 11 ካምፓኒዎች ይገኛሉ፡፡ በፋብሪካው ከ18ሺህ 700 በላይ ለሆኑ ወጣቶች የሥራ ዕድል መክፈት የተቻለ ሲሆን፤ ከነዚህም መካከል 95 በመቶ የሚሆኑት በጨርቃ ጨርቅ ዘርፍ የተሰማሩ ሴቶች ናቸው። ከፍተኛ ቁጥር ያላቸው የፋብሪካው ሴት ሠራተኞች፤ በሥራቸው እጅግ ጠንካራና ውጤታማ መሆናቸውን የሚናገሩት አቶ ሲሳይ፤ ሥራው ለአፍታ እንኳን መዘናጋትን የማይፈቅድ እና ጥንቃቄን ከትዕግስት ጋር የሚጠይቅ መሆኑን ይናገራሉ። ሴቶች ደግሞ በተፈጥሯቸው ትዕግስት እና ጥንቃቄ ያላቸው በመሆኑ ለሥራው ተመራጭ መሆናቸውን አመልክተው፤ ወጣት ሴቶቹ በልብስ ስፌት፣ በቁርጥ፣ በመዘምዘምና በሌሎችም ሙያዎች ላይ ተሰማርተው የሚገኙ መሆኑን ይናገራሉ። ሰፊ ቁጥር ያላቸው ሴቶች በሥራ ላይ እያሉ የተፈጥሮ ህግ የሆኑ ጉዳዮች ቢገጥማቸው የሚስተናገዱበት አግባብ እንዳለ ገልጸዋል።አዲስ ዘመን የካቲት 30/2012ፍሬህይወት አወቀ